钦定古今图书集成/明伦汇编/官常典/第353卷 > 丁瑄
## 钦定古今图书集成/明伦汇编/官常典/第353卷 > 丁瑄

按《明外史》本传：“瑄不知何许人，正统间为御史。初，福
建多矿盗，命御史柳华捕之。华令村聚皆置望楼，编
民为甲，择其豪为长，得自置兵仗，督民巡徼。沙县佃
人邓茂七，素无赖，既为甲长，益以气役属乡民。其俗，
佃人输租外，例馈田主。茂七倡其党，令毋馈，而田主自往受粟。田主诉于县，县逮茂七，不赴，下巡检追摄”，
茂七杀弓兵数人。上官闻，遣军三百捕之，被杀伤几
尽，巡检及知县并遇害。茂七遂大剽掠，伪称《铲平王》，
设官属，党数万人，陷二十馀县，都指挥范真、指挥彭
玺等先后被杀。时福建参政交阯人宋彰贿王振，得
迁左布政使，侵渔贪恶，民不能堪，益相率从茂七为
盗，东南骚动。十三年四月，茂七围延平刷卷，御史张
海登城抚谕。贼诉乞贳死，免三年徭役，即解散为良
民。海以闻，命瑄往招讨，以都督刘聚、佥都御史张楷
大军继其后。瑄既至，先令人赍敕往抚。茂七不肯降，
瑄驰赴沙县图之。贼首林宗政等万馀人攻后坪，欲
立砦。瑄令通判倪冕等率众先据要害，而身与都指
挥雍埜等邀其归路，斩贼二百馀级，获其渠陈阿岩。
明年二月，瑄诱贼复攻延平，督众军分道冲击，贼大
败遁走。指挥刘福追之，遂斩茂七，招胁从复业。未几，
复擒其党林子得等。尤溪贼首郑永祖率四千人攻
延平，瑄偕埜等邀击擒之，斩首五百有奇，馀党溃散。
楷之监大军讨贼也，至建宁顿不进，日置酒赋诗为
乐。闻瑄破贼，则驰至延平攘其功。瑄被胁，依违具奏。
福不能平，愬之。诏责瑄具状，楷等皆获罪。瑄有功不
问，功亦竟不录。茂七虽死，其从子伯孙等复炽。朝廷
更遣陈懋等以大军讨，瑄乃还朝。景泰初，出为广东
副使，卒。当是时，浙、闽盗所在剽掠为民患，将帅率玩
寇，而文吏励民兵拒贼，往往多斩获。闽则有张瑛、王
得仁之属。浙江则金华知府石瑁禽遂昌贼苏才于
兰溪。处州知府张佑击败贼众，擒斩千馀人。于是帝
降敕，数诘让诸将帅。都指挥邓安等因归咎于前御
史柳华。时王振方欲杀朝士威众，命逮华。华已出为
山东副使，闻命，仰药死。诏籍其家，男戍边，妇女没入
浣衣局。而御史汪澄、柴文显亦以是得罪。初，澄按福
建，以茂七乱，檄浙江、江西会讨。寻以贼方议降，止兵
毋进。既知贼无降意，复趋进兵，而贼已不可制。浙江
巡按御史黄英恐得罪，具白澄止兵状。兵部因劾澄
失机。福建三司亦言“贼初起，按臣柴文显匿不奏，酿
成今患。”遂俱下吏。狱成，诏磔文显，籍其家，澄弃市。而
彰及按察使方册等十人俱坐斩。遇赦，谪驿丞。天顺
初，复官。论者谓“华所建置未为过。澄、文显罪不至死。
武将不能灭贼，反罪文吏。华、文显至与叛逆同科。”天
下皆恶振之横，而咎朝廷失刑云。华，吴县人。文显，浙
江建德人。澄，仁和人。澄被刑，戒其子毋读书取科第。
后其子孙多举进士，有至大官者。